Na temelju članka 54. stavka 1. Zakona o ustanovama ( NN br. 76/93, 29/97, 47/99 , 35/08), članka 22. Zakona o umjetničkom obrazovanju ( NN br. 130/11 ), članka 98. a u svezi sa člankom 87. Zakona o odgoju i obrazovanju u osnovnoj i srednjoj školi ( NN br. 87/08, 86/09, 92/10, 105/10, 90/11, 05/12, 16/12, 86/12, 126/12, 94/13, 152/14 ), Školski odbor Glazbene škole Ivana Lukačića Šibenik uz prethodnu suglasnost Županijske skupštine Šibensko-kninske županije, KLASA: 602-03/15-01/65, URBROJ: 2182/1-01-15-1 od 7. prosinca 2015. godine, na sjednici održanoj dana 18.12.2015. godine donio je

**STATUTARNU ODLUKU O IZMJENAMA I DOPUNAMA STATUTA GLAZBENE ŠKOLE IVANA LUKAČIĆA**

**Članak 1.**

Iza članka 142. dodaje se članak 142.a koji glasi:

(1) Pedagoške mjere izriču se učenicima prema odredbama Zakona o odgoju i obrazovanju u osnovnoj i srednjoj školi i Pravilnika o kriterijima za izricanje pedagoških mjera.

(2) Pedagoške mjere izriču se zbog povrede dužnosti, neispunjavanja obveza, nasilničkog ponašanja i drugih neprihvatljivih ponašanja (u daljnjem tekstu: neprihvatljiva ponašanja).

(3) Pedagoška mjera izriče se i zbog neopravdanih izostanaka s nastave. Neopravdanim izostankom smatra se izostanak za koji razredniku nije dostavljena liječnička ispričnica ili ispričnica nadležne institucije koju je potpisao i roditelj. Rok za dostavu ispričnice je najduže 15 dana od dana izostanka.

Neopravdanim izostankom ne smatra se izostanak s nastave za koji je roditelj unaprijed tražio i dobio odobrenje i to:

- u hitnim slučajevima usmeno od nastavnika za izostanak s njegova sata,

- pisano od razrednika za izostanak do 3 radna dana, ravnatelja za izostanak do 7 radnih dana i Nastavničkog vijeća za izostanak do 15 radnih dana.

 Tijekom školske godine roditelj može osobno ili pisanim putem opravdati izostanak svog djeteta za koji nije dostavljena ispričnica iz st. 1. ovoga članka u trajanju od najviše tri radna dana, koji ne mogu biti uzastopni.

Ako učenik ne pohađa nastavu redovito ili je prestane pohađati, nastavnik temeljnog predmeta je dužan u roku od petnaest dana zatražiti od roditelja, odnosno skrbnika objašnjenje o razlozima neredovitog pohađanja nastave. Nastavnik temeljnog predmeta kontaktira roditelja telefonom, a ukoliko je nemoguće ostvariti kontakt nastavnik temeljnog predmeta pisanim putem obavještava roditelja o nastaloj situaciji. Dužnost roditelja je da se odazove školskoj ustanovi, odnosno pozivu nastavnika temeljnog predmeta.

(4) Svrha izricanja pedagoške mjere je da se njezinim izricanjem utječe na promjenu ponašanja učenika kojem je mjera izrečena te da bude poticaj na odgovorno i primjerno ponašanje drugim učenicima. Pedagoške mjere trebaju potaknuti učenike na preuzimanje odgovornosti i usvajanje pozitivnog odnosa prema školskim obvezama i okruženju.

(5) Izricanje pedagoških mjera temelji se na principima postupnosti, proporcionalnosti, pravednosti i pravodobnosti.

**Članak 2.**

Iza članka 142.a dodaje se članak 142.b koji glasi:

Pedagoške mjere u osnovnoj školi su:

- opomena

- ukor

- strogi ukor

- preseljenje u drugu školu

Pedagoške mjere u srednjoj školi su:

- opomena

- ukor

- opomena pred isključenje i

- isključenje iz Škole.

**Članak 3.**

Iza čl. 142. b dodaje se čl. 142.c koji glasi:

(1) Pedagoška mjera opomenase izriče nakon drugog evidentiranog lakšeg neprihvatljivog ponašanja iz članka 3. stavka 2. pravilnika o kriterijima za izricanje pedagoških mjera ili u slučaju kada je učenik neopravdano izostao više od 0,5 % nastavnih sati od ukupnog broja sati u koje je trebao biti uključen tijekom nastavne godine. Pedagoška mjera opomene mora se izreći najkasnije u roku od 15 dana od dana saznanja za neprihvatljivo ponašanje učenika zbog kojeg se izriče.

Pedagošku mjeru opomene izriče razrednik.

(2) Pedagoška mjera ukora izriče se zbog težeg neprihvatljivog ponašanja iz članka 3. stavka 3. Pravilnika o kriterijima za izricanje pedagoških mjera ili u slučaju kada je učenik neopravdano izostao više od 1 % nastavnih sati od ukupnog broja sati u koje je trebao biti uključen tijekom nastavne godine. Pedagoška mjera ukora mora se izreći najkasnije u roku od 15 dana od dana saznanja za neprihvatljivo ponašanje učenika zbog kojeg se izriče.

Pedagošku mjeru ukora izriče razredno vijeće.

(3) Pedagoška mjera strogog ukora učeniku osnovne škole, odnosno opomena pred isključenje učeniku srednje škole izriče se zbog teškog neprihvatljivog ponašanja iz članka 3. stavka 4. Pravilnika o kriterijima za izricanje pedagoških mjera ili u slučaju da je učenik neopravdano izostao više od 1,5% nastavnih sati od ukupnog broja sati u koje je trebao biti uključen tijekom nastavne godine.

Pedagoška mjera strogog ukora učeniku osnovne škole, odnosno opomene pred isključenje učeniku srednje škole mora se izreći najkasnije u roku od 30 dana od dana saznanja za neprihvatljivo ponašanje učenika zbog kojeg se izriče.

Pedagošku mjeru strogog ukora, odnosno opomene pred isključenje izriče nastavničko vijeće.

(4) Pedagoška mjera preseljenja u drugu školu za učenika osnovne škole, odnosno isključenje iz škole za učenika srednje škole, izriče se zbog osobito teškog neprihvatljivog ponašanja iz članka 3. Stavka 5. Pravilnika o kriterijima za izricanje pedagoških mjera ili u slučaju da je učenik neopravdano izostao više od 2% nastavih sati od ukupnog broja sati u koje je trebao biti uključen tijekom nastavne godine.

Pedagoška mjera preseljenja u drugu školu učeniku za učenika osnovne škole , odnosno isključenja iz srednje škole mora se izreći najkasnije u roku od 60 dana od dana saznanja za neprihvatljivo ponašanje učenika zbog kojeg se izriče.

Ravnatelj rješenjem odlučuje o pedagoškoj mjeri preseljenja u drugu školu, odnosno o pedagoškoj mjeri isključenja iz škole na temelju obavijesti nastavničkog vijeća.

**Članak 4.**

Iza članka 142. c dodaje se članak 142. d koji glasi:

1. Pedagoške mjere opomene, ukora, strogog ukora ili opomene pred isključenje izriču se kao mjere upozorenja i na njihovo izricanje može se uputiti prigovor ravnatelju škole u roku od 8 dana od dana dostave. Ravnatelj je dužan provesti postupak i donijeti odluku u roku od 30 dana od dana primitka prigovora. Odluka ravnatelja po prigovoru je konačna.
2. Protiv rješenja o izrečenoj pedagoškoj mjeri preseljenja u drugu školu, odnosno o pedagoškoj mjeri isključenja iz škole roditelj ili skrbnik malodobnog učenika , odnosno punodobni učenik ima pravo žalbe u roku od 15 dana od dana primitka rješenja. O žalbi protiv rješenja o izrečenoj pedagoškoj mjeri isključenja iz Škole odlučuje Ministarstvo znanosti, obrazovanja i sporta. Žalba odgađa izvršenje rješenja o izrečenoj pedagoškoj mjeri.
3. Prigovor i žalba podnose se u pisanom obliku.

**Članak 5.**

Članak 168. mijenja se i glasi:

Uz statut Škola ima ove opće akte:

* pravilnik o radu,
* pravilnik o zaštiti na radu,
* pravilnik o zaštiti od požara,
* pravilnik o radu školske knjižnice,
* pravilnik o organizaciji rada i sistematizaciji radnih mjesta,
* pravilnik o zaštiti i obradi arhivskog i registraturnog gradiva,
* pravilnik o kućnom redu,
* pravilnik o nabavi roba, usluga i radova male vrijednosti,
* pravilnik o upisu učenika u I. razred osnovne glazbene škole,
* etički kodeks neposrednih nositelja odgojno-obrazovne djelatnosti,
* poslovnik o radu školskih vijeća,
* odluke kojima se na opći način uređuju odnosi u Školi

**Članak 6.**

Ova Statutarna odluka o izmjenama i dopunama Statuta Glazbene škole Ivana Lukačića Šibenik stupa na snagu osmog dana od dana objave na oglasnoj ploči Škole.

KLASA: 012-03/15-01/05

URBROJ: 2182/1-12/2-12-01-15-1

Šibenik, 18.12.2015.

Predsjednica Školskog odbora:

 Mira Grujić, prof.

Ova Statutarna odluka o izmjenama i dopunama Statuta objavljena je na oglasnoj ploči Škole dana 21.12.2015. stupila je na snagu dana 28.12.2015. g.

Ravnatelj:

 Rudolf Vučić, prof.